امام حسین (ع) بارهده غلو ائدنلر
«غالیلر» اؤزلرینی مسلمان گؤسترنلردیلر کی اماملرین نقشی بارهده غلو ائدیب اماملارین مقامی بارهده اعتدالدان کنارا چیخانلاردیلار. اونلار اماملار بارهده اساسسیز سؤزلر دانیشیرلار. اماملار بو جور انحرافلاری آشکار صورتده قیناییب دانلاییبلار.
حضرت علی (ع) و اوغلو امام حسندن (ع) سونراکی اماملارین هئچ بیرینین سیاسی مقامی یوخیدی. بو استثنا امام رضا (ع) بارهده ده اولور چونکی امام رضا (ع) ولیعهدلیک مقامینی مجبوری و عزل-نصبی اختیاری اولمادیغی تقدیرده قبول ائلهدی.
سیاستله جدّی صورتده رابطهده اولماماق، شیعه حدیث حوزهسینی آیری بیر سمته چکدی. امام خصوصیّتلری بحثلرینده مطرح اولان سؤزلر و امام اقتدارینین حوزهسی بارهده اولان بحثلر، غیر سیاسی جنبهلرین داها چوخ مطرح اولونماسینی گؤستریر. بو بارهده اَن بؤیوک شاهد امامت بحثینین کلام بحثی داخلینده یعنی عقیده اصولو ضمنینده اولماسی اولا بیلر. بیر حالدا کی اونون عملی جنبهلری فوری اولسایدی فقه حوزهسینه تاپیشیریلاردی. بو وضعیتده تماماً سیاسی و نظامی اولان کربلا واقعهسی، تصوّف حرکتینده حل اولدو.
امامت مفهومونون و هابئله کربلا واقعهسینین غیر سیاسی اولماسیندا، غالیلرین چوخ نقشلری وار. اونلارین اماملارا لاهوتی نظر وئرمکلری، امامتین سیاستدن آیری اولماسیندا، گؤزه گلیم تأثیری واریدی. غالیلر بو آیهنین تفسیرینده: :«هو الذی فی السماء اله و فی الارض اله» دئییردیلر کی یئردهکی «اله» همان امامدیر. اونلارین بو سؤزلری باعث اولدو امام صادق (ع) اونلاری مشرکلردن داها پیس سایسین.
غالیلرین بیر عدّهسی ادعا ائلیردیلر (نعوذ بالله) جبرئیل پیغمبرین سئچمهسینده خطا ائدیب و حضرت علینی (ع) سئچمهلی ایدی.
غالیلر کربلا واقعهسینه عجیبه نظرلری وار. اونلار امام حسینی (ع) بو حادثهده عیسی بن مریمین (ع) اولدوغو موقعیّتینه اوخشاتدیلار. نئجه کی یهودیلر مسیحین یئرینه آیری آدامی صلیبه چکدیلر. کربلادا دا کوفهلیلر حنظله بن اسعد شامینی امام حسینین (ع) یئرینه اؤلدوروبلر ! یاخشی اولار همان روایتی بوردا نقل ائدک. علامه مجلسی حدیثین ترجمهسینی بئله یازیب:
ابن بابویه معتبر سندله روایت ائلیر کی اباصلت هروی امام رضایه (ع) دئییر: «کوفهده بیر عده حسین بن علینین (ع) شهید اولماماسینی ادّعا ائلیرلر و ادّعا ائلیرلر الله تعالی حنظله بن سعدی اونا اوخشاتدی و او حضرتی گؤیلره آپاردی، عیسینی گؤیلره آپاردیغی کیمی. اونلار بو آیهنی حجت و دلیل گتیریرلر: «و لن یجعل الله للکافرین علی المومنین سبیلا» (نساء/141) الله کافرلری مؤمنلره مسلط ائلهمز»
حضرت بویوردو: «یالان دئییلر، الله-ین لعنتی اونلارا اولسون. اونلار پیغبری (ص) تکذیب ائلهمکله کافر اولوبلار چونکی پیغمبر (ص) او حضرتین شهادتیندن خبر وئرمیشدی. آند اولسون الله-ـا کی حسین اؤلدورولدو و حسیندن یاخشی اولاندا اؤلدورولدو، یعنی امیرالمؤمنین و امام حسن (علیهما السلام) و رسالت اهل بیتینین هامیمیز شهید اولاروق و منی مکر و حیله ایله زهر ایله شهید ائلیهجکلر. و بو منه پیغمبردن (ص) خبر چاتیب. و او حضرتی، الله طرفیندن جبرئیل خبردار ائلهییب. الله تعالینین او آیهدهکی منظورو بودور کی کافرین مؤمنه حجّتی یوخدور. نئجه اولا بیلر بوجور اولسون بیر حالداکی الله تعالی قرآندا پیغمبرلرین ناحق یئره کافرلر طرفیندن اؤلدورولمهسینی خبر وئریب. لیکن اونلارین اؤلماقلاریله بئله، پیغبرلرین حجّتی اونلارا غالب ایدی و حقیقتلری ظاهریدی.
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab